Jurbarko tiltas per Mituvą (Muitinės g.)

Jurbarko tiltas per Mituvą Muitinės gatvėje – vienas iš automobilių transporto tiltų, nutiestų per Mituvos upę Jurbarke. Jis stovi kelio  atkarpoje vakarinėje miesto istorinio centro dalyje, apie 1 km į šiaurės rytus nuo Šimtmečio tilto per Nemuną. Tilto prieigose aukštupio pusėje plyti Jurbarko dvaro sodybos teritorija, žemupyje – upės slėnio rekreacinė zona, Mituvos kanalas. Upės kairiajame krante, šalia tilto išlikusi 1851-1853 m. statytos muitinės pastato atraminė siena, rytų pusėje - II pasaulinio karo Sovietų Sąjungos karių kapinės, ugniagesių skveras.

Tiltas nutiestas 1934 m., išlikęs originalios konstrukcijos. 2019 m. paskelbtas regioninės reikšmės inžineriniu paminklu.

Vyčio ženklas 

Ant tilto atitvarinės betoninės sienos, aukštupio pusės šaligatvyje, išlikęs originalus istorinis akcentas – lieto betono reljefinis Vyčio ženklas. Jis pastebimas važiuojant nuo Jurbarko Smalininkų link – pačioje tilto pradžioje, dešinėje pusėje. Atlaikęs sovietinio laikotarpio negandas, valstybinis simbolis tebėra uždažomas baltai, sunkiai įžvelgiamas (2023 m. duomenimis). Neaišku, kokiomis aplinkybėmis tuomet šis simbolis buvo išsaugotas, nes kitoje pusėje, lygiai toje pačioje vietoje Vyčio ženklas nudaužytas. Manoma, kad Vytis pilkame fone pernelyg neišsiskyrė iš aplinkos, o  vėliau buvo nuolat uždažomas, todėl neatkreipė tuometinių funkcionierių dėmesio. Šiais laikais tiltą prižiūrintys kelininkai teigia jo nepastebėję. Apie Vyčio atstatymą, aprobuoto ženklo pavidalo suteikimą prisimenama miesto švenčių, tilto jubiliejinių sukakčių progomis.

Istorija 

XX a. pirmoje pusėje buvo tiesiamas naujas Jurbarko-Smalininkų plentas, suprojektuotas dar carinės Rusijos laikais. Jis turėjo pagerinti susisiekimą su Klaipėda ir Klaipėdos kraštu. Susisiekimo ministerijos finansuotas kelias pastatytas 1934 m., užbaigus statomą kelio atkarpą Dariaus ir Girėno gatvės tęsinyje ir nutiesus tiltus per Mituvos ir Imsrės upes. Gelžbetoninis Jurbarko tiltas per Mituvą kainavo 69 063 litų, tiltas per Imsrę - 27 086 litų.

Amžininkų pasakojimu, pastatytas tiltas per Mituvą buvo ypatingas savo konstrukcija – stebint tiltą iš toli, buvo pastebima, kad važiuojant mašinoms jis tarsi lingavo, mat buvo padėtas ant korkinių medžių, iš visų pusių apibetonuotų.

Konstrukcija 

Gelžbetoninis tiltas trijų tarpatramių segmentinių arkų, 52 m ilgio. Upę dengiančio tarpatramio ilgis 26,8 m, sijų gembių ilgiai 2 x 10,7 m., bendras tilto plotis 9,50 m. Tilto perdangą remia 2 gelžbetoniniai ovalaus skerspjūvio į viršų siaurėjantys masyvūs taurai su karnizais. Tilto perdanga – monolitinio gelžbetonio briaunotoji nekarpyta sijinė-gembinė. Ji sudaryta iš pagrindinių kintamo aukščio išilginių sijų su skersinėmis diafragmomis, pagalbinės sijos viršuje ir monolitinės plokštės, laikančios paklotą. Ant tilto pastatytos 4 betoninės atitvarinės sienutės, nutiesti metaliniai turėklai. Šalitilčiai atskirti betoniniais bortais. Ant tilto įrengtos dvi eismo juostos. Prietilčių pylimus nuo stichinių potvynių saugo akmenų sutvirtinimai.

Literatūra 

 Henrikas Kebeikis. Žvilgsnis į Lietuvos tiltus. - Kaunas: Dizaino ir leidybos uždaroji bendrovė „Kopa“, 2004. - 448 p.: iliustr. - ISBN 9955-9711-0-X

Šaltiniai

Nuorodos 

 Henrikas Kebeikis. Tiltas per Mituvą kelio Kaunas-Jurbarkas-Šilutė-Klaipėda 86,53 KM (326 p.) lietuvai.lt
 

Jurbarkas
Jurbarko rajono tiltai
Jurbarko rajono paveldas